貽劉高士別
作者：儲光羲
朝代：唐

paragraphs: 夙駕出東城，城傍早霞散。
初日照龍闕，峨峨在天半。
壯哉麗百常，美矣崇兩觀。
俯視趨朝客，簪珮何璀璨。
而我送將歸，裴回霸陵岸。
北雲去吳越，南雁離江漢。
伊昔蹈丘園，翩翩理文翰。
高談閔仲叔，逸氣劉公幹。
每言竹柏貞，嘗輕朝市玩。
山晝猿狖靜，溪曛魚鳥亂。
寧止臥崆峒，直云期汗漫。
聖君既理歷，族士咸炳煥。
矯首來天池，振羽泛漪瀾。
元淑命不達，伯鸞吟可歎。
東去姑蘇臺，乃過陟陽館。
舍轡函關道，浮舟滄海畔。
耳目曠暄涼，懷抱盈悲惋。
沈沈青歲晚，靄靄秋雲換。
自言永遁棲，無復從羈絆。
揮手謝知己，知己莫能讚。